(দিনাজপুর২৪.কম) বিএনপি চেয়ারপারসন কারাবন্দি খালেদার সুচিকিৎসার দাবি জানিয়েছেন দেশের ১০১ জন বিশিষ্ট চিকিৎসক। গতকাল গণমাধ্যমে পাঠানো এক বিবৃতিতে তারা এ দাবি জানান। বিবৃতিতে তারা বলেন, বিএনপি চেয়ারপারসন ও সাবেক প্রধানমন্ত্রী খালেদা জিয়া অসুস্থ থাকার পরও সুচিকিৎসা হতে বঞ্চিত হচ্ছেন। একজন ৭৩ বছর বয়স্কা মহিলা, যিনি বাংলাদেশের একজন সাবেক প্রধানমন্ত্রী হওয়া সত্ত্বেও কারাগারে সুচিকিৎসা না পাওয়া মানবাধিকারের চরম লঙ্ঘন। চিকিৎসকরা বলেন, দীর্ঘদিন ধরে আর্থাইটিসজনিত রোগের কারণে খালেদা জিয়ার দুই হাঁটুই প্রতিস্থাপন করা হয়। তিনি বহুদিন যাবত উচ্চরক্তচাপ ও শ্বাসকষ্টজনিত রোগে ভুগছেন।